text: Kvinde svæver mellem liv og død efter kolonihavevold
  29 august 2015 kl. 11.54
  En 47-årig mand fra Horsens kræves varetægtsfængslet efter grov vold i kolonihave. Politiet står uden motiv.
  En 47-årig mand er blevet sigtet for vold under særligt skærpede omstændigheder efter et overfald fredag aften i et kolonihavehus, hvor en mand og en kvinde blev slået i hovedet med noget tungt.
  Begge ofre har været i livsfare, og kvinden svæver lørdag fortsat mellem liv og død, oplyser vagtchef Jørn Lindhardt, Sydøstjyllands Politi.
  Volden gik ud over en 40-årig mand, der mistede bevidstheden efter det hårde slag. Han er lørdag vågnet op igen. Kvinden, der er 33 år, ligger i koma, og hun meldes fortsat i livsfare.
  Volden fandt sted fredag aften klokken 23.20 i et kolonihaveområde i Horsens.
  Politiet har ikke oplysninger om det våben, der blev brugt til at slå de to mennesker i hovedet med.
  Og selv om flere vidner er blevet afhørt, er det ikke lykkedes at nå til bunds i motivet til den meget grove vold.
  -Selv om vi har afhørt flere vidner, ved vi ikke helt, hvad der er foregået, siger Jørn Lindhardt.
  Imidlertid har politiet anholdt en 47-årig mand, der lige som de to ofre er fra Horsens.
  Han er sigtet for grov vold efter en paragraf i straffeloven, der skærper straffen i grove voldssager, så der under særdeles skærpede omstændigheder kan idømmes fængsel i 10 år.
  Ved et grundlovsforhør i Retten i Kolding blev manden fængslet i 4 uger.
  /Ritzau/
  